Diari Oficial de la Generalitat Valenciana


Sumari del DOGV 7688, del 30-12-2015 (2015/10953)

DECRET 239/2015, de 29 de desembre, del Consell, pel qual s'aproven les bases reguladores per a la concessió de subvencions al col·lectiu de persones amb diversitat funcional, destinades a compensar despeses relacionades amb la protecció de la salut, durant l'exercici pressupostari de 2016.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7688

Data del DOGV
:   30-12-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/10560


Data del document
:   29-12-2015

Organisme emissor
:   Conselleria de Sanitat Universal i Salut Pública

Tipus de document
:   Decret

Correcció d'errades

 Descriptors 

:   * Conselleria de Sanitat Universal i Salut Pública
    * ajuda pública
    * legislació

DECRET 239/2015, de 29 de desembre, del Consell, pel qual s'aproven les bases reguladores per a la concessió de subvencions al col·lectiu de persones amb diversitat funcional, destinades a compensar despeses relacionades amb la protecció de la salut, durant l'exercici pressupostari de 2016. [2015/10409]  
La Constitució espanyola, en l'article 43, reconeix el dret a la protecció de la salut. El dret a la salut es relaciona directament amb el dret a la integritat física, que s'arreplega en l'article 15 de la Constitució Espanyola. L'íntima relació d'ambdós drets implica un manament constitucional als poders públics per a «organitzar i tutelar la salut pública a través de mesures preventives i de les prestacions i serveis necessaris». El dret a la salut com a part de la integritat física i moral, és un dret bàsic sense el qual els altres drets fonamentals no poden realitzar-se.  
  
Així mateix, «la dignitat de la persona», com a fonament de l'ordre polític i la pau social (article 10.1 de la Constitució), obliga a reconéixer a qualsevol persona, independentment de la situació en què es trobe, aquells drets, o continguts d'aquests, imprescindibles per a garantir-la, erigint-se així la dignitat en un mínim invulnerable que per imperatiu constitucional s'imposa a tots els poders, inclòs el legislador.  
  
A la Comunitat Valenciana ens trobem amb persones en situació de desemparament, que requereixen una actuació protectora per a atendre unes necessitats que no estan cobertes per la seguretat social en l'actual context normatiu.  
Analitzant la situació de col·lectius especialment vulnerables, la Conselleria de Sanitat Universal i Salut Pública, ha evidenciat que, durant un any, el 43 % de les persones amb diversitat funcional no van iniciar el tractament prescrit pel facultatiu corresponent, la qual cosa suposa que es van deixar d'administrar 57.527 tractaments, i el 17 % dels que sí que van iniciar el tractament, no el van continuar, abandonant 24.528 tractaments.  
Així mateix, el 24 % de les persones amb diversitat funcional en 2014 no van adquirir el material ortoprotètic prescrit pel facultatiu corresponent, posant en risc la seua salut i la no recuperació funcional i rehabilitació amb el consegüent augment de dependència que això pot originar.  
Aquestes xifres, així com les raons socioeconòmiques exposades en la memòria i informe econòmic que es troba en l'expedient normatiu del present decret, posen de manifest que aquests col·lectius tenen verdaderes dificultats, per motius econòmics o socials, per a accedir als tractaments necessaris per a garantir la seua salut.  
Aquestes causes, així com la necessitat d'una concessió àgil d'aquestes ajudes que exigeix que quede garantida la seua efectiva entrega a les persones beneficiàries, dificulta de mode objectiu la seua concessió per mitjà de concurrència competitiva. I per tant queda justificada la seua concessió per mitjà de procediment directe.  
Per a les persones amb diversitat funcional, com s'indica en l'article 49 de la Constitució Espanyola, «els poders públics realitzaran una política de previsió, tractament, rehabilitació i integració dels disminuïts físics, sensorials i psíquics, als quals prestaran l'atenció especialitzada que requerisquen i els empararan especialment per al gaudi dels drets que aquest títol atorga a tots els ciutadans».  
  
En l'article 41, la Constitució estableix que els poders públics mantindran un règim públic de Seguretat Social per a tots els ciutadans, que garantisca l'assistència i les prestacions socials suficients davant de situacions de necessitat.  
Així mateix, la Llei 14/1986, de 25 d'abril, General de Sanitat, té com a objectiu primordial establir l'estructura i el funcionament del sistema sanitari públic en el nou model polític i territorial que deriva de la Constitució. Segons el seu article 1, el seu objecte consisteix en la regulació general de totes les accions que permeten fer efectiu el dret a la protecció de la salut reconegut en l'article 43 i concordants de la Constitució.  
La Llei General de Sanitat reconeix, en el títol preliminar, com a titulars del dret a la protecció de la salut i a l'atenció sanitària tots els espanyols i els ciutadans estrangers que tinguen establida la seua residència en el territori nacional. A aquest efecte, en l'article 12 estableix que els poders públics orientaran les seues polítiques de despesa sanitària amb vista a corregir desigualtats sanitàries i garantir la igualtat d'accés als serveis sanitaris públics en tot el territori espanyol, segons el que disposen els articles 9.2 i 158.1 de la Constitució.  
  
En la Llei 16/2003, de 28 de maig, de cohesió i qualitat del Sistema Nacional de Salut, l'objecte de la qual és establir el marc legal per a les accions de coordinació i cooperació de les administracions públiques sanitàries, en l'exercici de les seues competències respectives, de manera que es garantisca l'equitat, la qualitat i la participació social en el Sistema Nacional de Salut, així com la col·laboració activa d'aquest en la reducció de les desigualtats en salut, regula en l'article 2 els principis generals per a la seua consecució, dels quals cal ressaltar:  
a) La prestació dels serveis als usuaris del Sistema Nacional de Salut en condicions d'igualtat efectiva i qualitat, evitant especialment tota discriminació entre dones i hòmens en les actuacions sanitàries.  
  
b) L'assegurament universal i públic per part de l'Estat.  
c) La coordinació i la cooperació de les administracions públiques sanitàries per a la superació de les desigualtats en salut, en els termes que preveu aquesta llei i la Llei General de Salut Pública.  
d) La prestació d'una atenció integral a la salut, comprensiva tant de la seua promoció com de la prevenció de malalties, de l'assistència i de la rehabilitació, procurant un alt nivell de qualitat, en els termes que preveu aquesta llei i la Llei General de Salut Pública.  
La Llei 1/2015, de 6 de febrer, de la Generalitat, d'Hisenda Pública, del Sector Instrumental i de Subvencions, preveu en l'article 168.1.c, un règim excepcional d'adjudicació consistent en la concessió directa de subvencions, quan s'acrediten raons d'interés públic, social, econòmic o humanitari; i preveu que les bases reguladores per a l'atorgament directe de les subvencions s'aproven per decret del Consell, a proposta de la conselleria competent per raó de la matèria i amb un informe previ de la conselleria competent en matèria d'hisenda. L'esmentat decret no tindrà la consideració de disposició de caràcter general.  
  
En semblants termes es pronuncia la Llei 38/2003, de 17 de novembre, General de Subvencions i el Reial Decret 887/2006, de 21 de juliol, pel qual s'aprova el Reglament de la Llei 38/2003, respecte de l'esmentat règim excepcional d'adjudicació directa, que no se subjecta als principis de publicitat i concurrència ni al procediment de concurrència competitiva.  
Per això, a proposta de la consellera de Sanitat Universal i Salut Pública amb l'informe favorable de la Conselleria d'Hisenda i Model Econòmic, i amb la deliberació prèvia del Consell, en la seua reunió del dia 29 de desembre de 2015,  
  
  
DECRETE  
  
Article 1. Objecte de la convocatòria, àmbit d'aplicació i règim jurídic  
1. El present decret té com a objecte aprovar les bases reguladores per a la concessió de les ajudes directes d'interés sociosanitari destinades a facilitar l'adherència als tractaments mèdics prescrits per personal del Sistema Sanitari de la Comunitat Valenciana, que estiguen subjectes a finançament públic, corresponents al període de l'exercici 2016.  
  
2. Les subvencions s'aplicaran en l'àmbit territorial de la Comunitat Valenciana a les persones titulars de la targeta sanitària, expedida per la Conselleria de Sanitat Universal i Salut Pública, que tinguen la condició de persones beneficiàries segons el present decret.  
3. D'acord amb el que preceptua l'article 168.1.c de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, per les raons d'interés públic, social, econòmic o humanitari, acreditades en l'expedient del present decret, les subvencions objecte d'aquest tenen caràcter excepcional, per la qual cosa es concediran de forma directa a les persones beneficiàries.  
  
4. En tot allò no previst en el present decret serà aplicable el que estableix la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions i en els preceptes declarats bàsics de la Llei 38/2003, de 17 de novembre, General de Subvencions i el Reial Decret 88//2006, de 21 de juliol, pel qual s'aprova el Reglament de la Llei General de Subvencions.  
Respecte al procediment administratiu, serà aplicable la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i, després de la seua entrada en vigor, la Llei 39/2015, d'1 d'octubre, del Procediment Administratiu Comú de les Administracions Públiques.  
  
Article 2. Finançament  
Les subvencions es concediran a càrrec dels pressupostos de la Generalitat per al 2016, secció 10, servei 02.95, programa pressupostari 412.23, capítol IV, línia pressupostària T7496000, «Ajudes al col·lectiu especialment vulnerable amb discapacitat», import total màxim de 6.630.240 euros, sent la procedència i quantia dels fons, propis de la Generalitat.  
  
Article 3. No-subjecció a polítiques de competència  
Les subvencions que es concedisquen a l'empara de la convocatòria realitzada d'acord amb les bases generals d'aquest decret, no necessiten la notificació a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, ja que van dirigides a persones que no exerceixen activitat econòmica.  
  
Article 4. Persones beneficiàries  
1. Seran beneficiàries de les ajudes objecte de regulació d'aquest decret, les persones que complisquen els requisits següents:  
a) Ser menor de 18 anys amb declaració de discapacitat reconeguda per l'organisme competent en la matèria, amb un grau de discapacitat igual o superior al 33 % o ser major de 18 anys amb discapacitat reconeguda per l'organisme competent en la matèria amb un grau de discapacitat igual o superior al 65 %.  
b) Disposar de la targeta sanitària expedida per la Conselleria de Sanitat Universal i Salut Pública o document d'inclusió.  
c) Ser resident a la Comunitat Valenciana.  
2. No podran ser beneficiàries d'aquestes ajudes, les persones en què concórrega alguna de les circumstàncies previstes en l'apartat 2 de l'article 13 de la Llei 38/2003, de 17 de novembre, General de Subvencions, a excepció del requisit previst en la lletra e), atesa la naturalesa d'aquestes ajudes.  
  
Article 5. Despeses subvencionables  
Es consideren despeses subvencionables les quantitats abonades per tractaments farmacològics i productes ortoprotètics, subjectes a finançament públic, prescrits pel personal mèdic del Sistema Sanitari Públic Valencià a les persones beneficiàries del present decret i adquirits en establiments autoritzats de la Comunitat Valenciana, en l'exercici 2016.  
  
  
Article 6. Procediment  
1. La tramitació de l'expedient es realitzarà per la Conselleria de Sanitat Universal i Salut Pública, a instància de la persona interessada, per mitjà del model normalitzat adjunt al present decret, acompanyat de la documentació següent:  
a) Document acreditatiu del grau de discapacitat emés per l'òrgan de la Generalitat competent en la matèria.  
b) Documentació de les despeses corresponents als tractaments farmacològics subjectes a finançament públic, prescrits pel personal mèdic del Sistema Sanitari Públic Valencià a les persones beneficiàries del present decret.  
c) Certificat d'empadronament a la Comunitat Valenciana, en cas de mutualistes privats.  
d) Fotocòpia confrontada del document d'identificació del pare/mare o tutor, si és el cas.  
e) Fotocòpia confrontada del document d'identificació de la persona sol·licitant. En cas de menors, el llibre de família.  
f) Model de domiciliació bancària, segons el model normalitzat adjunt al present decret, llevat que el compte bancari estiga d'alta en la Generalitat.  
La sol·licitud contindrà declaració responsable de la persona sol·licitant que no està incursa en les prohibicions per a obtindre la condició de beneficiària, assenyalades en l'article 13 de Llei 38/2003, de 17 de Novembre, General de Subvencions.  
2. La sol·licitud de subvenció estarà disponible en la pàgina web i en la guia PROP de la Generalitat (www.prop.gva.es).  
3. Les sol·licituds es presentaran en el Centre de Salut on estiga adscrita la persona interessada, i en el cas de no existir aquesta adscripció, es presentarà en els serveis territorials de la Conselleria de Sanitat Universal i Salut Pública, sitis a Alacant (c/ Girona, 26, 03579), Castelló de la Plana (c/ Hort dels Corders, 12. 12060) i València (Gran Via Ferran el Catòlic, 74. 46980). Sense perjuí de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la sol·licitud en l'oficina de correus corresponent haurà de fer-se d'acord amb el que disposa l'article 31 del Reial Decret 1829/1999, de 31 de desembre, pel qual s'aprova el Reglament pel qual es regula la prestació dels serveis postals, en desplegament del que estableix la Llei 24/1998, de 13 de juliol, del Servei Postal Universal i de Liberalització dels Serveis Postals, en sobre obert, a fi que l'exemplar destinat a la Conselleria de Sanitat Universal i Salut Pública siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Sanitat Universal i Salut Pública.  
4. El termini de presentació de les sol·licituds serà des de l'1 de gener fins al 31 de desembre de 2016.  
5. No obstant això, els òrgans administratius de la Conselleria de Sanitat Universal i Salut Pública, podran identificar d'ofici, en funció dels registres que es troben en poder de l'Administració, les persones beneficiàries d'aquestes ajudes i la realització de la despesa objecte de subvenció de conformitat amb el que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú., en aquest supòsit no es necessitarà sol·licitud expressa..  
6. Les persones beneficiàries que vulguen renunciar a l'ajuda objecte d'aquest decret, hauran d'omplir el model normalitzat adjunt al present decret i presentar-lo en qualsevol de les formes assenyalades en el punt 3 d'este article.  
  
Article 7. Resolució i notificació del procediment  
1. En el procediment iniciat a instància de part, la resolució i, si és el cas, la denegació de la condició de persona beneficiària i perceptora de l'ajuda, s'atribueix segons el que preveu l'article 168.1.c subapartat e de la Llei 1/2015, de 6 de febrer, de la Generalitat, d'Hisenda Pública, del Sector Instrumental i de Subvencions, a la persona titular de la Gerència del Departament de Salut a què està adscrita la persona beneficiària, i en el cas dels departaments gestionats en règim de concessió administrativa al Comissionat/a, amb la proposta prèvia de l'òrgan gestor del Centre de Salut a què corresponga l'adscripció de la persona interessada.  
El termini màxim per a tramitar, resoldre i notificar aquests expedients serà de dos mesos comptat des de la data de presentació de la sol·licitud.  
Transcorregut el termini sense que haja recaigut una resolució, s'entendrà desestimada la sol·licitud de concessió de l'ajuda, de conformitat amb el que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. La concessió i, si és el cas, la denegació de la condició de persona beneficiària i perceptora de l'ajuda, en el procediment d'ofici, s'atribueix segons el que preveu l'article 168.1.c subapartat e de la Llei 1/2015, de 6 de febrer, de la Generalitat, d'Hisenda Pública, del Sector Instrumental i de Subvencions, a la Secretaria Autonòmica de Salut Pública i del Sistema Sanitari Públic.  
En aquests supòsits la notificació s'efectuarà per mitjà de publicació de la resolució en la pàgina web de la Conselleria de Sanitat Universal i Salut Pública i en els distints Centres de Salut. Així mateix, aquesta notificació serà posada en coneixement de la persona interessada a través del seu full de tractaments vigents.  
Article 8. Recursos  
1. Contra la resolució que es dicte en els expedients de tramitació a instància de part, que no esgota la via administrativa, podrà interposar-se un recurs d'alçada davant de la Secretaria Autonòmica de Salut Pública i del Sistema Sanitari Públic, en la forma i terminis establits en els articles 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Contra la resolució que es dicte en els expedients tramitats d'ofici, que no esgota la via administrativa, podrà interposar-se, recurs d'alçada davant de la consellera de Sanitat Universal i Salut Pública, en la forma i terminis establits en els articles 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 9. Forma de pagament i justificació  
1. S'estableixen dos procediments de pagament de les ajudes: l'abonament directe a l'entitat col·laboradora titular de l'establiment autoritzat, o el reembossament a la persona beneficiària.  
2. La Conselleria de Sanitat Universal i Salut Pública acordarà amb les entitats col·laboradores el procediment per a efectuar l'abonament directe, que s'instrumentarà a través d'un conveni de col·laboració.  
3. El pagament de la subvenció a la persona beneficiària en els procediments de reembossament s'efectuarà per mitjà de justificació per la persona beneficiària de l'import satisfet en concepte de tractaments farmacològics i productes ortoprotètics, tot això de conformitat amb el que estableix l'article 171 de la Llei 1/2015, de 6 de febrer, de la Generalitat.  
  
4. Respecte a la justificació de la despesa, de conformitat amb el que preveu l'article 169 de la Llei 1/2015, de 6 de febrer, de la Generalitat, s'efectuarà de la manera següent:  
a) Quan l'ajuda siga concedida a sol·licitud de la persona interessada, la justificació de la despesa es realitzarà per mitjà de l'aportació per aquests dels corresponents fulls de tractament i de les factures de la despesa efectuada.  
b) Quan l'ajuda siga concedida d'ofici per l'Administració, la justificació de la despesa consistirà en les corresponents factures presentades pels establiments autoritzats pels tractaments dispensats amb la periodicitat que s'establisca en el conveni de col·laboració previst en l'apartat 2 d'aquest article.  
  
DISPOSICIONS FINALS  
  
Primera. Producció d'efectes  
El present decret, després de la seua publicació en el Diari Oficial de la Comunitat Valenciana, produirà efectes a partir de l'1 de gener de 2016.  
  
Segona. Recursos  
D'acord amb l'article 168.1.c de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions, el present decret no té consideració de disposició de caràcter general.  
  
Contra les bases regulades pel present decret, que posen fi a la via administrativa, es podrà interposar un recurs contenciós administratiu en el termini de dos mesos, comptat des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
  
València, 29 de desembre de 2015  
  
El president de la Generalitat,  
XIMO PUIG I FERRER  
  
La consellera de Sanitat Universal i Salut Pública,  
CARMEN MONTÓN GIMÉNEZ